钦定古今图书集成/明伦汇编/官常典/第311卷 > 杨思义
## 钦定古今图书集成/明伦汇编/官常典/第311卷 > 杨思义

按《明外史》本传：思义不详其籍里。太祖称吴王，授起
居注。初钱谷隶中书省。吴元年，始设司农卿，以思义
为之。明年，建元洪武，设六部，改为户部尚书。帝谕思
义曰：“先王之世，无不耕之民，不蚕之女。自什一制湮，
技巧作而农桑废。一民负耒，百家待食；一女理织，百
夫待衣。欲民不贫，何可得也？”思义请令民间皆植桑
麻。四年，始征其税，不种桑者输绢，不种麻者输布，如
《周官》“里布法。”诏可。帝念水旱不时，缓急无所恃，命思
义令天下立预备仓。明年，举耕籍礼，命思义损益前
代仪节上之。思义首邦计，独以兴农桑、振灾荒为急。
虽本帝意，而经画详密，时称其知本计云。调陕西行
省参政，卒于官。